Lyngså Boldklub er den eneste nordjyske kvindehåndboldklub, som har vundet det danske mesterskab. Det foregik i en hal, der af den grund har fået noget nær ikonisk status. - Det er i Syvsten Hallen, at håndbold på eliteniveau på kvindesiden i Vendsyssel er født, siger Jan Hansen, som er direktør for Vendsyssel Håndbold. Håndboldklubben har netop købt Syvsten Hallen for en krone af Frederikshavn Kommune, efter et flertal i byrådet stemte ja til at sælge den berømte gamle hal til håndboldklubben, som nu får fast base i Syvsten Hallen. Store planer Vendsyssel Håndbold er allerede rykket ind i hallen. Kontoret er etableret. Det skal håndboldklubben dele med den lokale idrætsforening i Syvsten. - Drømmen er at udvide hallen og flytte endevæggen og restaurere halgulvet og bygge en tribune, siger Jan Hansen. Det projekt koster tre millioner kroner. Klubben er i forhandlinger med interesserede samarbejdspartnere om finansieringen, og går alt efter planen, spiller Vendsyssel næste sæson deres hjemmekampe i Syvsten. I første omgang er planen, at der skal laves 600 siddepladser og 200 ståpladser i hallen. Lukningstruet af flere omgange Syvsten Hallen blev indviet i 1977. Hallen har i de seneste år været i en dårlig stand, og Frederikshavn Kommune har af flere omgange haft hallen på listen over haller i kommunen, som kunne lukkes. Salget til Vendsyssel Håndbold freder hallen for lukning. - Vi håber, at spille alle vores hjemmekampe i hallen fra næste sæson, siger Jan Hansen. Vendsyssel Håndbold spiller i dag hjemmekampe fire forskellige steder. I den sidste halvdel af turneringen skal holdet spille hjemmekampe i Frederikshavn, Vrå, Hjørring og Hirtshals.

Referat:
Frederikshavn Kommune har solgt Syvsten Hallen, som i slutningen af 80'erne var hjemmebanefort for Lyngså Boldklub, da de blandt andet vandt det danske mesterskab og tre pokalturneringer.